b'\n_START_ARTICLE_\nMonument a Josep Anselm Clav\xc3\xa9\n_START_SECTION_\nDescripci\xc3\xb3\n_START_PARAGRAPH_\nEl Monument a Anselm Clav\xc3\xa9 s\'empla\xc3\xa7a al bell mig del darrer tram per a vianants del passeig de Sant Joan, entre els carrers Antoni Mari\xc3\xa0 Claret i la travessera de Gr\xc3\xa0cia._NEWLINE_La figura de Clav\xc3\xa9, enlairada sobre un pedestal d\'un 5m d\'altura, \xc3\xa9s de bronze i apareix dempeus, amb una batuta al seu bra\xc3\xa7 dret, aixecat. L\'eix de l\'escultura, vertical, \xc3\xa9s molt r\xc3\xadgid, i el cap es troba orientat cap a la mateixa direcci\xc3\xb3 que la batuta._NEWLINE_Pel que fa al pedestal, est\xc3\xa0 formada per diferents trams o tambors. El primer, m\xc3\xa9s ample, no compta amb elements decoratius. El segon, tamb\xc3\xa9 molt regi, est\xc3\xa0 coronat per una baixa decorada amb motius geom\xc3\xa8trics bastits per punts. El tercer tambor, el m\xc3\xa9s llarg, estret i complex, arriba fins als peus de l\'escultura. En els trams m\xc3\xa9s baixos hi ha quatre petits contraforts que en el seu desenvolupament vertical compten amb un petit pedestal coronat amb motius vegetals (probables corones de llorer). Entremig dels dos contraforts orientats cap a l\'avinguda Diagonal s\'hi pot llegir "Clav\xc3\xa9", col\xc2\xb7locat de manera excisa. Per sobre d\'aquest tram n\'hi ha un de m\xc3\xa9s estret format per quatre arpes en la mateixa l\xc3\xadnia dels contraforts esmentats. A sobre, un petit tambor on s\'hi assenta la pr\xc3\xb2pia escultura d\'Anselm Clav\xc3\xa9.\n_START_SECTION_\nHist\xc3\xb2ria\n_START_PARAGRAPH_\nL\'obra es va comen\xc3\xa7ar a constru\xc3\xad 1883, per\xc3\xb2 no es va inaugurar fins al 24 de novembre de 1888. L\'empla\xc3\xa7ament original del monument es trobava a la cru\xc3\xaflla de la Rambla Catalunya i el carrer Val\xc3\xa8ncia, per\xc3\xb2 el 6 maig de 1956 es reinaugur\xc3\xa0 despr\xc3\xa9s de traslladar-lo al seu empla\xc3\xa7ament actual al Passeig de Sant Joan entre el carrer Sant Antoni Maria Claret i Travessera de Gr\xc3\xa0cia, en el barri Camp d\'en Grassot i Gr\xc3\xa0cia Nova._NEWLINE_El monument a Josep Anselm Clav\xc3\xa9 \xc3\xa9s un B\xc3\xa9 Cultural d\'Inter\xc3\xa8s Local amb l\'identificador 2653.'